Diari Oficial de la Generalitat Valenciana


Sumari del DOGV 9491, del 16-12-2022 (2022/11429)

RESOLUCIÓ de 13 de desembre de 2022, de la directora general d'Innovació Educativa i Ordenació, per la qual es dicten les instruccions, per al curs 2023-24, sobre el procediment que preveu l'Ordre 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i autorització de modificació de la jornada escolar en els centres sostinguts amb fons públics de segon cicle d'Educació Infantil i Educació Primària del sistema educatiu valencià, i se n'estableix el calendari.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9491

Data del DOGV
:   16-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11485


Data del document
:   13-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * centre d'ensenyament

RESOLUCIÓ de 13 de desembre de 2022, de la directora general d'Innovació Educativa i Ordenació, per la qual es dicten les instruccions, per al curs 2023-24, sobre el procediment que preveu l'Ordre 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i autorització de modificació de la jornada escolar en els centres sostinguts amb fons públics de segon cicle d'Educació Infantil i Educació Primària del sistema educatiu valencià, i se n'estableix el calendari. [2022/11733]  
La Llei orgànica 2/2006, de 3 de maig, d'educació (LOE), modificada per la Llei orgànica 8/2013, de 9 de desembre, per a la millora de la qualitat educativa (LOMCE), i per la Llei orgànica 3/2020, de 29 de desembre, estableix en l'article 120.4 que «els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència o ampliació del calendari escolar o l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències a les administracions educatives».  
L'article 18 del Decret 106/2022, de 5 d'agost, del Consell, d'ordenació i currículum de l'etapa d'Educació Primària, indica en els quatre primers apartats el següent:  
1. La jornada escolar transcorre entre les 09.00 h i les 17.00 h. En les condicions que estableix la normativa vigent sobre la modificació de la jornada escolar, es podrà iniciar abans de les 9 hores del matí.  
2. L'organització de l'horari lectiu es pot desenvolupar en tres tipus de jornada: partida, continuada i flexible o mixta.  
3. Es pot modificar la jornada autoritzada mitjançant els procediments que preveu l'administració competent en la normativa vigent.  
  
4. Així mateix, els centres amb jornada partida que vulguen fer modificacions no significatives de l'horari, ho podran fer per mitjà dels procediments establits.  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o Educació Primària, regula en l'article 69 l'horari general del centre educatiu i estableix el següent:  
  
1. L'horari general del centre ha de reflectir totes les activitats d'aquest i s'ha d'acomodar al millor aprofitament de les activitats docents i a les particularitats del centre. Aquest horari general ha de transcórrer entre l'obertura i el tancament de les instal·lacions durant el curs escolar, i ha d'especificar:  
a) L'horari de funcionament en el qual estaran disponibles per a la comunitat educativa els serveis i les instal·lacions del centre, dins i fora de la jornada escolar, i les condicions per a fer-ne ús.  
  
b) La jornada de les activitats escolars lectives i les activitats complementàries, així com els programes que conformen l'oferta educativa del centre, que es desenvoluparà de dilluns a divendres.  
c) L'horari disponible per a les activitats extraescolars.  
2. L'equip directiu, amb l'informe del claustre i el consell escolar, ha d'elaborar l'horari general del centre d'acord amb la normativa vigent i l'ha de posar a la disposició de la comunitat educativa, preferentment per mitjans electrònics o telemàtics.  
L'Ordre 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i autorització de modificació de la jornada escolar en els centres sostinguts amb fons públics de segon cicle d'Educació Infantil i Educació Primària del sistema educatiu valencià, té com a finalitat organitzar la jornada escolar d'una manera diversa i dotar-la d'una flexibilitat superior que ha de permetre als centres educatius, dins de la seua autonomia i les seues possibilitats organitzatives, triar el model que s'adapte millor a la realitat i les característiques de l'entorn.  
La disposició final primera de l'Ordre 9/2022, de 25 de febrer, faculta la persona titular de la direcció general competent en matèria d'ordenació acadèmica per a dictar les instruccions necessàries per al desenvolupament i compliment d'aquesta ordre, així com per a fer les adaptacions i modificacions, en cas que siga necessari, en els annexos que l'acompanyen.  
Per tot això, i en virtut de les facultats conferides pel Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer  
Aprovar les instruccions que despleguen el procediment de sol·licitud i autorització de la modificació de la jornada escolar en els centres sostinguts amb fons públics de segon cicle d'Educació Infantil i Educació Primària del sistema educatiu valencià, i s'estableix el calendari del procediment esmentat.  
  
Segon  
Publicar aquesta resolució i els annexos en la pàgina web de la Conselleria d'Educació, Cultura i Esport:   
http://www.ceice.gva.es/va/web/ordenacion-academica/jornada-escolar  
Aquesta publicació substituirà la notificació, de conformitat amb el que preveu la normativa vigent en matèria de procediment administratiu. També es publicarà en el Diari Oficial de la Generalitat Valenciana.  
  
  
Tercer  
Remetre aquesta resolució i els annexos a tots els centres sostinguts amb fons públics de segon cicle d'Educació Infantil i Educació Primària de la Comunitat Valenciana mitjançant el correu electrònic del centre que consta en la Conselleria d'Educació, Cultura i Esport.  
  
  
Quart  
La Conselleria d'Educació, Cultura, i Esport podrà constituir una comissió tècnica per tal de valorar les sol·licituds presentades.  
  
València, 13 de desembre de 2022.- La directora general d'Innovació Educativa i Ordenació: Reis Gallego Perales.  
  
  
INSTRUCCIONS  
  
1. Objecte i àmbit d'aplicació  
Aquesta resolució té per objecte dictar instruccions per a l'aplicació del procediment que preveu l'Ordre 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i autorització de modificació de la jornada escolar en els centres sostinguts amb fons públics de segon cicle d'Educació Infantil i Educació Primària del Sistema Educatiu Valencià, així com establir el calendari del procediment esmentat.  
  
  
2. Documentació necessària per a la sol·licitud de la proposta de modificació de la jornada escolar amb alteració del període lectiu  
A més de la documentació que exigeix l'article 15 de l'Ordre 9/2022, de 25 de febrer, cal presentar els annexos I, II i III d'aquesta resolució, relatius a les activitats extraescolars.  
  
3. Horaris  
El projecte educatiu podrà establir, en els centres d'Educació Infantil i Educació Primària, dos models diferenciats d'organització horària, un per a Educació Infantil i un altre per a Educació Primària.  
  
3.1. Centres d'Educació Infantil i Primària en l'etapa d'Educació Primària  
L'horari lectiu setmanal per a cadascun dels cursos ha de ser, incloses les hores d'esplai, de 25 hores lectives, distribuïdes de dilluns a divendres, i amb una duració, cadascuna de les sessions, de 45 o 60 minuts. Cada centre docent ha d'establir un període de descans diari en la jornada lectiva que es faça durant el matí, preferentment entre les hores centrals, d'una duració de 30 minuts, que es podrà dividir en dos períodes.  
3.2. Centres educatius d'Educació Infantil i centres d'Educació Infantil i Primària en l'etapa d'Educació Infantil  
Ateses les característiques d'aquesta etapa d'Educació Infantil, la distribució de temps i els processos educatius d'activitat escolar s'han d'organitzar d'una manera flexible, amb un enfocament globalitzador que permeta respectar els ritmes individuals de descans, seguretat, realització i comunicació, alimentació, higiene i joc dels xiquets i les xiquetes. Per tant, l'horari general del centre ha d'especificar:  
a) L'horari lectiu del centre.  
b) L'horari en què estaran disponibles, per a l'alumnat, cadascun dels serveis, les activitats extraescolars i les instal·lacions del centre.  
  
c) Les hores i les condicions en què el centre estarà obert i a la disposició de la comunitat educativa.  
Els centres que imparteixen l'etapa d'Educació Infantil tenen autonomia per a organitzar l'horari d'esplai, el temps del qual serà d'entre 45 minuts i una hora al dia, que es podran distribuir en dos períodes, i procuraran, quan la jornada lectiva es faça íntegrament al matí, que el segon període de descans assegure una ingesta anterior al temps de menjador.  
En l'etapa d'Educació Infantil es tindrà en compte el que s'estableix en l'article 13, sobre temps escolar, del Decret 100/2022, de 29 de juliol, del Consell, pel qual s'estableix l'ordenació i el currículum de l'Educació Infantil.  
  
4. Menjador escolar  
L'horari del centre ha de garantir el període lectiu obligatori i el temps necessari per a efectuar, si és el cas, el servei de menjador escolar, i afavorir l'obertura anticipada i el desenvolupament d'activitats extraescolars fora d'aquest horari.  
La nova distribució horària del centre haurà de garantir la continuïtat dels serveis de menjador i transport escolar si s'estaven oferint amb anterioritat, així com la incorporació de nous serveis de menjador i transport per als centres, en el cas que siguen necessaris.  
  
El menjador no pot començar abans de les 12.00 hores ni acabar després de les 15.30 hores, i ha d'assegurar, en tot cas, que l'alumnat d'Infantil i de primer i segon de Primària dine en el primer torn. L'horari ha de ser regular al llarg de tota la setmana.  
Ha de quedar garantida l'atenció adequada en el menjador a l'alumnat en els diversos torns, pel nombre de comensals, l'espai disponible i el temps que es dedicarà a dinar.  
En els centres que establisquen la jornada lectiva amb un període únic de matí, l'alumnat que faça ús del menjador escolar podrà abandonar el centre quan acabe el període de menjador o la jornada escolar.  
  
  
5. Activitats extraescolars  
En els centres educatius públics, quan finalitze el període lectiu o el període de menjador, en cas que l'horari lectiu siga de matí, el centre educatiu ha d'estar a la disposició de l'associació de famílies de l'alumnat del centre educatiu i/o de l'ajuntament per a dur a terme les activitats extraescolars.  
Les persones físiques o jurídiques autoritzades per a l'ús d'edificis educatius han de contractar, en tots els casos, una pòlissa d'assegurances que done cobertura sobre la responsabilitat civil i la del personal al seu servei, que derive de l'ús i l'activitat, pels danys i els perjudicis que per l'activitat es puguen ocasionar mentre es realitza.  
5.1. Condicions generals que han de reunir les activitats extraescolars  
5.1.1. Les activitats extraescolars organitzades en la jornada escolar fora de l'horari lectiu han de ser de qualitat, no han de tindre caràcter lucratiu i, en el cas dels centres de jornada lectiva realitzada íntegrament en període de matí, o amb horari flexible, han de ser d'oferta obligada per al centre i voluntàries per a les famílies. La Conselleria d'Educació, Cultura i Esport ha d'establir les mesures necessàries per a garantir que cap alumne o alumna quede exclòs per motius econòmics.  
En tot cas, en els centres privats sostinguts amb fons públics serà aplicable l'article 51.3 de la LODE (Llei orgànica 8/1985, de 3 de juliol, reguladora del dret a l'educació).  
5.1.2. L'organització de les activitats extraescolars de caràcter voluntari s'inclourà dins de la jornada escolar mitjançant una planificació d'activitats pedagògiques que reflectisca la coordinació entre el temps escolar lectiu i el no lectiu. El temps escolar no lectiu s'organitzarà en forma de tasques o projectes que, amb un caràcter més lúdic, presenten una coherència interna i permeten afavorir aprenentatges actius per a l'alumnat dins d'un mateix marc organitzatiu. També es podrà reservar un temps al llarg de la setmana per al joc lliure i/o descans, sota supervisió, per la importància que té en el desenvolupament global de l'alumnat.  
5.1.3. Les accions programades han de ser inclusives, contribuir a la normalització lingüística del valencià i atendre la diversitat i la igualtat de gènere: no han de fomentar el sexisme, l'agrupació per sexes, ni la perpetuació dels rols o models de masculinitat/feminitat preestablits.  
  
5.1.4. La ràtio entre alumnat i monitor/a per a les activitats extraescolars s'ha d'ajustar a la mena d'activitat i, en cap cas, ha de ser superior a la ràtio establida amb caràcter general per a les activitats lectives. En el cas de tornejos o esdeveniments esportius en els quals participen o competisquen dos grups d'alumnat en una mateixa activitat esportiva, es podrà superar el nombre d'alumnes descrit anteriorment, però es mantindrà la proporció ràtio-alumne-monitor de cada grup.  
  
5.1.5. El nombre i la duració d'activitats han d'estar definides en el projecte, així com el finançament d'aquestes, si n'hi ha. Caldrà detallar el grau d'implicació de l'ajuntament, les entitats culturals i esportives, les associacions i les institucions col·laboradores. S'ha d'assenyalar l'òrgan responsable de l'organització i el finançament de cada activitat, així com la participació econòmica de l'alumnat, si és el cas.  
  
5.1.6. En la memòria final de curs s'han d'incloure les implicacions per al centre dels aspectes més rellevants de l'aplicació de la nova distribució horària, així com l'avaluació qualitativa sobre el funcionament i els resultats de les activitats extraescolars implementades en el curs.  
  
5.1.7. Les activitats extraescolars compreses en la jornada escolar s'han d'incloure en la programació general anual (PGA) i han de comptar amb l'aprovació del consell escolar del centre o de la titularitat del centre en el cas dels centres privats sostinguts amb fons públics.  
5.1.8. En tot cas, les activitats extraescolars, dins del marc de la jornada escolar, en els centres han de complir els requisits següents:  
a) L'atenció en horari no lectiu estarà garantida amb l'actuació cooperativa i coordinada del claustre de professorat, de l'ajuntament del municipi, de l'AFA, AMPA o APA, i d'altres organitzacions que participen en les activitats extraescolars.  
b) La direcció del centre ha de garantir l'obertura de les instal·lacions escolars mentre s'efectuen les activitats extraescolars si són en període de vesprada, amb la presència, almenys, d'un membre del professorat i un membre de l'equip directiu, o de la persona en qui delegue, en cas que no puga estar present si l'activitat es du a terme dins de la jornada escolar. Aquesta mesura no implica un augment d'hores lectives ni complementàries del professorat.  
c) Hi ha d'haver, si és el cas, un interval mínim d'una hora i trenta minuts entre el període de matí i el de vesprada.  
d) Les activitats que es duguen a terme fora del recinte escolar, com la resta d'activitats del centre, s'han de reflectir també en la PGA i l'alumnat ha d'estar acompanyat per, almenys, un membre del claustre, i tindre, a més, l'autorització escrita dels pares, les mares, els tutors o les tutores legals de l'alumnat.  
e) Els centres educatius han de garantir que les activitats extraescolars es programen i desenvolupen tenint en compte les mesures de salut i sanitàries vigents.  
5.2. Condicions econòmiques de les activitats extraescolars desenvolupades dins del marc de la jornada escolar autoritzada  
5.2.1. La realització d'activitats que tinguen un cost econòmic per a l'alumnat, dins del límit establit (que serà de 25 euros mensuals), ha de comptar amb l'aprovació del consell escolar del centre.  
  
5.2.2. Per a garantir que cap alumne o alumna quede exclòs, per motius econòmics, de les activitats extraescolars desenvolupades durant la jornada escolar, fora de l'horari lectiu, l'alumnat que siga beneficiari, o amb caràcter assistencial, de les ajudes de menjador escolar en els centres públics educatius que regula l'Ordre 9/2022, de 25 de febrer, i la norma que regule aquestes ajudes, podrà fer fins a un màxim de dues activitats de les que ofereix el centre, que tinguen un cost econòmic, de manera totalment gratuïta.  
El consell escolar de cada centre ha d'estudiar els possibles casos de l'alumnat que, encara que no complisca el requisit anterior, estiga en unes condicions socioeconòmiques desfavorables que facen necessari que la mesura anterior també els siga aplicable, per a això valorarà els informes que, si escau, hagen emés organismes oficials, com ara Serveis Socials municipals, respecte a la situació de l'alumne o alumna.  
En aquests casos, el pagament de les activitats extraescolars el farà directament el centre a l'entitat que les duga a terme, amb càrrec als recursos econòmics de què dispose el centre per al seu funcionament, i sempre que queden cobertes les necessitats ordinàries per al funcionament normal del centre.  
5.2.3. Els centres que no disposen de recursos econòmics per a fer front a les despeses generades per aquestes activitats ho han de comunicar, amb anterioritat a l'1 d'octubre de 2023, a la Direcció General de Centres, per mitjà del tràmit telemàtic per als centres educatius.  
5.2.4. La Direcció General de Centres realitzarà, quan siga necessari, la dotació de recursos econòmics extraordinaris corresponent, una dotació que s'efectuarà amb càrrec al capítol II del programa econòmic 422.20 dels pressupostos de la Generalitat.  
No es podran utilitzar els recursos destinats a les activitats extraescolars a altres finalitats o objectius del centre.  
5.2.5. La justificació d'aquestes dotacions econòmiques per part dels centres s'ha de fer d'acord amb el que disposa l'Ordre de 18 de maig de 1995, de la Conselleria d'Educació i Ciència, per la qual es deleguen en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres.  
5.3. Planificació de les activitats extraescolars  
La planificació de les activitats extraescolars que es farà seguint el que disposa l'article 4 de l'Ordre 9/2022, de 25 de febrer, i l'apartat 5 d'aquesta resolució, es reflectirà en els annexos d'aquesta resolució.  
  
  
6. Centres rurals agrupats i centres incomplets  
a) Centres rurals agrupats (CRA)  
Atesa l'especificitat dels CRA, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, hi ha d'haver, com a mínim, un membre de l'equip directiu en un dels aularis i, a més, un membre del claustre en cadascun dels altres aularis.  
  
En cas que el professorat itinerant haja de quedar-se al centre durant les activitats extraescolars previstes en la nova distribució horària, ho farà en el centre en què haja impartit, com a mínim, l'última sessió del període lectiu al matí.  
b) Centres incomplets  
En el cas de centres incomplets, definits així perquè no compten amb tots els nivells o cicles d'Educació Infantil o Educació Primària, atesa la seua singularitat, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, hi ha d'haver, com a mínim, un membre del claustre del professorat.  
  
7. Alumnat amb necessitats específiques de suport educatiu  
Els centres ordinaris amb alumnat amb necessitats de suport educatiu han de garantir la participació d'aquest alumnat en les activitats extraescolars establides en la jornada escolar, i concretar de manera explícita les mesures que s'adopten per a assegurar la seua participació efectiva.  
El personal educador ha de col·laborar amb la resta de professionals del centre en la planificació i el seguiment de les activitats complementàries que es duguen a terme en la jornada escolar, amb la finalitat de garantir la participació de l'alumnat que atenen. Les seues tasques i l'horari seran els que estableix la normativa específica o el Pacte de la Mesa Sectorial de Funció Pública sobre la millora de les condicions de treball del personal educador d'Educació Especial que estiguen vigents.  
  
  
8. Procediment de consulta a les famílies  
8.1. Una vegada obtingut l'informe favorable de la Direcció General d'Innovació Educativa i Ordenació, sobre la proposta de modificació de la jornada d'acord amb l'article 16.3 de l'Ordre 9/2022, de 25 de febrer, la consulta a les famílies tindrà caràcter obligatori i s'haurà de fer d'acord amb el procediment que es descriu en el capítol III del títol III d'aquesta.  
8.2. Aquest procediment de votació ha de tindre en compte els aspectes següents:  
8.2.1. Informació a les famílies  
El termini del procediment d'informació a les famílies, que s'obrirà a partir de l'aprovació per part del consell escolar i el claustre del centre, o presa la decisió per la titularitat del centre (en el cas de centres privats concertats), serà d'un temps no superior a 10 dies naturals, des de l'aprovació de la proposta.  
8.2.2. Comissió de coordinació  
Per a dur a terme la consulta entre tots els pares, mares o persones que tinguen la tutela de l'alumnat, s'haurà de constituir en el centre una comissió de coordinació del procés, composta per cinc membres: la direcció, que ocuparà la presidència en els centres públics, mentre que en els centres privats sostinguts amb fons públics serà el director o la directora pedagògic; tres pares, mares, tutors o tutores de l'alumnat, triats per sorteig entre les persones representants del sector en el consell escolar o del cens de pares, mares, tutors o tutores, i la persona que exercisca de secretari o secretària del consell escolar, amb veu i vot, que actuarà com a tal i estendrà acta de les sessions.  
  
Les persones que ocupen la direcció dels centres han d'organitzar en el centre educatiu, en acte públic o en presència del consell escolar del centre i amb les garanties de publicitat i igualtat degudes, el sorteig de les persones integrants, titulars i suplents de la comissió coordinadora. Per tant, hauran de tindre elaborats els censos electorals que posteriorment aprovarà la junta.  
S'haurà de regular el nomenament d'un nombre de suplents del sector de pares i mares, designats també per sorteig.  
El sorteig de les persones representants del consell escolar o membres del cens i les seues possibles suplents es farà entre tots els voluntaris i les voluntàries que vulguen participar en el procés. En cas que no hi haja voluntaris o voluntàries o no s'arribe al número suficient, el sorteig s'efectuarà entre tots els membres del cens de pares, mares, tutors o tutores.  
Amb antelació suficient, les famílies hauran d'estar informades de la possibilitat d'estar incloses i participar en aquestes llistes de voluntaris i voluntàries per a fer el sorteig, amb la finalitat de constituir la comissió de coordinació.  
La comissió de coordinació del procés s'haurà de constituir en un termini no superior a cinc dies lectius a partir de l'informe emés per la direcció general competent.  
8.2.3. Actualització i publicació del cens  
El cens electoral ha de comprendre una llista alfabètica amb els cognoms, el nom i el DNI, el NIE o el passaport de les mares, els pares, els tutors o les tutores legals corresponents. Per a confeccionar el cens s'ha de considerar només l'alumnat que es trobe matriculat en el centre des d'ensenyaments d'Educació Infantil i fins a 5é d'Educació Primària, en el curs escolar que es faça la votació.  
El director o la directora ha d'elaborar el cens electoral, que s'haurà d'exposar en el tauler d'anuncis i la pàgina web del centre i s'informarà, en el moment de la publicació, a les famílies pels canals legalment establits.  
Contra el cens provisional es podran presentar reclamacions, davant de la comissió de coordinació del procés, en el termini de tres dies naturals des de la publicació. Aquestes reclamacions s'hauran de resoldre el dia lectiu següent i, a continuació, s'haurà d'exposar el cens definitiu en el tauler d'anuncis del centre i la pàgina web del centre.  
Quant a la publicació del cens, s'hauran d'adoptar les cauteles necessàries sobre protecció de dades que estableix la disposició addicional setena de la Llei orgànica 3/2018, de 5 de desembre, de protecció de dades personals i garantia dels drets digitals.  
8.2.4. Mesa de votació  
Per a la constitució i l'actuació correctes de la mesa de votació, caldrà tindre en compte les condicions següents:  
a) Una vegada publicat el cens definitiu, i en un termini no superior a tres dies naturals, la comissió de coordinació del procés ha de dur a terme el sorteig públic per a designar els tres pares, mares, tutors o tutores d'alumnes que han de formar part de la mesa de votació, així com els suplents d'aquests.  
b) La mesa de votació s'ha de constituir el dia fixat per a la votació, amb antelació a l'acte de la votació, en el lloc determinat per la comissió de coordinació, que serà l'encarregada de conservar l'ordre, vetlar per la integritat del sufragi i efectuar l'escrutini.  
c) El centre ha de comptar amb una urna o un element similar que es puga utilitzar amb aquesta finalitat. Abans d'iniciar les votacions, s'ha de precintar en presència de tots els membres de la mesa electoral.  
d) La mesa de votació ha d'estar integrada per la persona que ocupe la direcció, que actuarà de president/a; el secretari o la secretària del centre, que actuarà com a secretari o secretària de la mesa; i tres pares, mares, tutors o tutores legals d'alumnes, integrants del cens electoral, designats per sorteig públic per l'equip directiu.  
Quan, per causa justificada, alguna de les persones triades per sorteig no puga formar part de la mesa electoral, en podrà formar part la persona voluntària del sector de les famílies, sempre que reunisca els requisits que estableix l'Ordre 9/2022. Si hi ha més d'una persona voluntària, es dirimirà per sorteig.  
e) En cas d'absència del president/a o secretari/ària, seran substituïts pels seus suplents triats per sorteig entre els membres del claustre.  
  
f) La comissió de coordinació del procés ha de preveure el nomenament d'un nombre suficient de suplents, designats també per sorteig, que garantisca la presència en la mesa de tres pares, mares o tutors.  
g) Podran actuar com a persones supervisores de la votació entre tres o quatre pares, mares, tutors i tutores de l'alumnat inclosos dins del cens electoral, que hagen sigut proposats per l'associació o les associacions de mares i pares de l'alumnat, legalment constituïdes en el centre, o que presenten un mínim de vint avals d'altres membres del cens.  
  
En el cas que s'hagen proposat més de quatre persones supervisores, l'assignació es resoldrà per sorteig.  
h) Contra les decisions de la mesa de votació es podran presentar reclamacions, en els dos dies naturals següents, davant de la comissió de coordinació del procés, que les resoldrà el mateix dia.  
i) En els centres rurals agrupats es podrà organitzar una mesa de votació en cadascuna de les localitats. Serà l'equip directiu l'encarregat d'organitzar-les, supervisar-ne la constitució i traslladar les urnes a la seu del CRA per al recompte conjunt.  
En aquests centres es podrà constituir la mesa en cada aulari amb 3 membres: un del claustre de professors, que exercirà de secretari o secretària, i els altres dos triats per sorteig entre els pares, les mares, els tutors o les tutores legals d'alumnes integrants del cens electoral, designats per sorteig.  
j) Els vots emesos per correu han d'obrar en poder de la mesa electoral abans de la finalització del període de votació, per tant, només es podran acceptar vots per correu fins a l'hora establida de tancament de les urnes. Els vots rebuts després no seran vàlids.  
8.2.5. Horari i data de la votació  
La comissió de coordinació del procés, per tal de facilitar l'assistència dels votants, haurà de fixar la data (d'acord amb el calendari d'aquesta resolució, establit en l'apartat 12 d'aquestes instruccions), el lloc on es farà la votació i el temps durant el qual es podrà emetre el vot, que no podrà ser inferior a huit hores consecutives ni superior a deu hores, comptades a partir de l'inici de l'horari lectiu corresponent a la jornada de matí.  
8.2.6. Acreditació de votants  
Les persones amb dret de vot s'hauran d'acreditar davant de la presidència de la mesa de votació per mitjà del document nacional d'identitat, el NIE, el passaport o el permís de conduir vigents i originals. S'admetran també els justificants, emesos per l'autoritat competent, que donen fe que el document en qüestió es troba en tràmits d'emissió.  
Les famílies monoparentals, en el moment de la votació, han d'acreditar la seua situació mitjançant el llibre de família o el títol de família monoparental, vigent en el moment de la votació, d'acord amb el que s'estableix en el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.  
S'admetran també els justificants, emesos per l'autoritat competent, que donen fe que el títol o document en qüestió està concedit i es troba en tràmits d'emissió.  
8.2.7. El vot  
D'acord amb el que estableix l'article 22.1 de l'Ordre 09/2022, de 25 de febrer, el vot serà directe, secret i no delegable, s'efectuarà amb la papereta de votació, i es podrà emetre per correu certificat, d'acord amb el que es disposa en l'article 23 de l'ordre esmentada.  
La comissió de coordinació del procés ha d'establir els mecanismes de difusió que garantisquen la informació suficient a totes i cadascuna de les famílies del procés de votació, que es publicarà, almenys, en el tauler d'anuncis del centre i, si és el cas, en la pàgina web del centre perquè la puguen conéixer totes les famílies.  
8.2.8. La papereta de consulta  
El text de la consulta que ha de figurar en la papereta de votació serà el que s'indica en l'annex VIII de l'Ordre 9/2022, de 25 de febrer. La papereta ha d'estar a la disposició de les famílies en un termini no superior a tres dies naturals des de la constitució de la comissió de coordinació.  
  
9. Arxiu i custòdia de documentació  
La Conselleria d'Educació, Cultura i Esport podrà sol·licitar en qualsevol moment tota la documentació relativa al procediment.  
Els centres docents hauran de conservar la documentació relativa al procés de votació de la implantació de la proposta d'organització de la jornada escolar d'acord amb el règim que estableix la normativa vigent de la Generalitat Valenciana, de conservació o destrucció de documentació.  
  
10. Procediment d'autorització per part de les direccions territorials  
Els centres amb jornada lectiva distribuïda en sessions de matí i sessions de vesprada, que vulguen acollir-se a un horari amb una vesprada formativa dels docents sense activitat lectiva o únicament vulguen modificar l'horari d'entrada i d'eixida de l'alumnat, sense canviar el tipus de jornada, han de sol·licitar l'autorització a la direcció territorial competent en matèria d'educació. En aquesta sol·licitud s'ha d'adjuntar a la petició una còpia certificada de l'acta de la sessió del consell escolar del centre o el certificat de la voluntat de la titularitat del centre (en el cas dels centres privats concertats) en què conste el seu pronunciament favorable.  
La sol·licitud de modificació de l'horari s'haurà d'efectuar abans del 15 de juny del curs anterior al curs per al qual se sol·licita.  
En tot cas, hauran d'ajustar-se als criteris establits en l'article 8 de l'Ordre 9/2022.  
  
11. Centres que van votar una proposta de modificació de la jornada escolar en el curs 2021-2022 i el resultat va ser desfavorable  
D'acord amb l'article 29.5 de l'Ordre 9/2022, de 25 de febrer, no es podrà iniciar de nou el procediment per a sol·licitar la modificació establida en aquesta ordre amb una nova proposta del consell escolar o de la titularitat del centre (en el cas dels centres privats sostinguts amb fons públics), fins que no hagen transcorregut tres cursos a partir del següent en què es va fer la consulta.  
Per tant, els centres que es troben en aquesta situació no podran aportar una proposta de modificació de la jornada durant el curs 2022-2023.  
  
12. Calendari  
Per a l'aplicació efectiva de l'Ordre 9/2022, de 25 de febrer, i d'aquesta resolució, s'estableix el calendari següent per a l'any 2023:  
- Fins al 20 de gener: els centres hauran de remetre la sol·licitud i la documentació requerida a la Direcció General d'Innovació Educativa i Ordenació per registre telemàtic mitjançant el tràmit Z de la Conselleria d'Educació, Cultura i Esport:  
https://www.gva.es/es/inicio/procedimientos'id\_proc=18064&version=amp  
També serà preceptiu presentar una còpia de la documentació per correu electrònic a l'adreça següent: fdinhecoawnjla@sty.an.  
No obstant això, l'enviament de tota la documentació requerida per correu electrònic no substituirà la presentació preceptiva en el registre telemàtic esmentat anteriorment.  
Els documents que s'han de presentar amb la sol·licitud són els annexos I, II, III, IV, V i VI de l'Ordre 9/2022 i els annexos I, II i III d'aquesta resolució.  
Des de l'aprovació de la proposta de modificació pel consell escolar i el claustre, s'haurà de convocar la reunió informativa a les famílies de la proposta de modificació per part dels centres en un termini no superior a 10 dies naturals. Aquesta reunió informativa s'ha de reflectir en l'annex V de l'Ordre 9/2022.  
- Fins al 3 de febrer: remissió als centres dels informes de la Direcció General d'Innovació Educativa i Ordenació, per a procedir, si és el cas, a la consulta a les famílies.  
- Fins al 10 de febrer: constitució de la comissió de coordinació del procés i aprovació i publicació del cens electoral provisional per part del centre.  
- Fins al 13 de febrer: reclamacions al cens provisional i data límit per a posar a la disposició de les famílies les paperetes de votació.  
- El 14 de febrer: resolució de les reclamacions al cens provisional i publicació del cens definitiu en el tauler d'anuncis del centre.  
  
- Fins al 17 de febrer: sorteig de les persones que integraran la mesa de votació.  
- Fins al 20 de febrer: data límit per a votar per correu certificat, si així ha decidit fer-ho l'interessat o la interessada.  
- El 27 de febrer: constitució de la mesa de votació i dia de consulta a les famílies. El mateix dia es comunicarà l'acta a la comissió de coordinació del procés i a la Direcció General d'Innovació Educativa i Ordenació, del resultat de l'escrutini per correu i registre departamental (annex IX de l'ordre: acta d'escrutini de la consulta a les famílies).  
  
- Fins a l'1 de març: es podran presentar reclamacions contra les decisions de la mesa de votació, davant de la comissió de coordinació, que les resoldrà el mateix dia 1 de març.  
- L'1 de març es remetran a la Direcció General d'Innovació Educativa i Ordenació els resultats definitius (acta definitiva / annex X de l'Ordre 9/2022) de l'escrutini de la consulta a les famílies sobre la proposta de modificació de la jornada escolar, després de la resolució de les reclamacions que, si és el cas, s'hagen presentat contra la mesa.  
  
L'acta definitiva (annex X de l'ordre) s'haurà d'omplir i remetre a la Direcció General d'Innovació Educativa i Ordenació, encara que no s'hagen produït reclamacions. Si no s'han presentat reclamacions, l'annex X (acta definitiva) haurà de coincidir amb les dades de l'annex IX (acta d'escrutini de la consulta a les famílies).  
- Fins al 2 de març, l'acta definitiva de la consulta la farà pública la comissió de coordinació en el tauler i la pàgina web del centre.  
  
- Fins al 31 de març, la Direcció General d'Innovació Educativa i Ordenació haurà de resoldre, autoritzant o denegant, la modificació de jornada escolar d'acord amb el compliment del procediment i els requisits establits en l'ordre, i comunicarà la resolució a cada centre.  
  
  
13. Annexos complementaris  
S'afigen els annexos següents com a complement de l'annex VI de l'Ordre 9/2022, de 25 de febrer.  
Annex I: condicions de cadascuna de les activitats  
En aquest document s'ha de fer constar la informació del grup o els grups de cadascuna de les activitats organitzades en el centre escolar.  
Annex II: temporalització de totes les activitats per a l'etapa d'Educació Infantil  
En aquest document s'ha d'especificar la planificació de totes les activitats extraescolars per a l'etapa d'Educació Infantil.  
Annex III: temporalització de totes les activitats per a l'etapa d'Educació Primària  
En aquest document s'ha d'especificar la planificació de totes les activitats extraescolars per a l'etapa d'Educació Primària.